Komunikazzjoni mill-Kummissjoni lill-Kunsill - Opportunitajiet ta' Sajd għall-2007 Dikjarazzjoni ta' Politika mill-Kummissjoni Ewropea /* KUMM/2006/0499 finali */





[pic] | KUMMISSJONI TAL-KOMUNITAJIET EWROPEJ | Brussel 15.9.2006 KUMM(2006) 499 finali KOMUNIKAZZJONI MILL-KUMMISSJONI LILL-KUNSILL Opportunitajiet ta' Sajd għall-2007 Dikjarazzjoni ta' Politika mill-Kummissjoni Ewropea WERREJ 1. Introduzzjoni 3 1.1. Prinċipji ta' gwida għat-teħid tad-deċiżjonijiet taħt il-Politika Komuni tas-Sajd 3 1.2. Impenji Internazzjonali 4 1.3. Impenji speċifiċi ulterjuri 4 2. Proposti għal regolament dwar l-opportunitajiet ta' sajd 2007 5 3. Prijoritajiet għall-ippjanar fit-tul 5 4. Bażi konsistenti għat-teħid tad-deċiżjonijiet dwar it-TACs 5 4.1. Stokkijiet sfruttati b'konsistenza ma' l-ogħla rendiment sostenibbli 6 4.2. Stokkijiet sfruttati żżejjed fir-rigward tar-rendiment massimu sostenibbli iżdali huma fi ħdan limiti bijoloġiċi sikuri 6 4.3. Stokkijiet li mhumiex fi ħdan limiti bijoloġiċi sikuri 7 4.4. Stokkijiet soġġetti għall-pjanijiet fit-tul 7 4.5. Speċijiet b'ħajja naturalment qasira 8 4.6. Stokkijiet li l-istatus tagħhom mhux magħruf iżda li mhumiex f'riskju bijoloġiku għoli 9 5. Każijiet speċjali 9 5.1. Stokkijiet ta' merluzz koperti mill-pjan għall-irkupru tal-merluzz 9 5.2. L-istokkijiet tal-merluzz fil-Baħar Baltiku 10 5.3. Speċijiet tal-baħar fond 10 5.4. Sajd Imħallat 10 5.5. Stokkijiet ta' l-awwist 11 5.6. Stokkafixx 11 5.7. TACs ġodda 11 6. Miżuri tekniċi 11 7. Il-ġestjoni ta' l-Isforzi 11 8. Konklużjoni 12 1. INTRODUZZJONI Il-Komunikazzjoni mill-Kummissjoni Nru. COM(2006) 246 "Intejbu l-konsultazzjoni dwar il-ġestjoni tas-sajd Komunitarju" tistabbilixxi metodu ta' ħidma ġdid sabiex il-Komunità Ewropea tiddeċiedi dwar l-opportunijiet annwali tas-sajd. Bħala parti minn dan l-approċċ ġdid huwa previst li l-Kummissjoni, fl-ewwel nofs ta' kull sena tistabbilixxi l-miri tagħha fir-rigward tal-proposti tagħha għat-TACs u l-kwoti għas-sena ta' wara fil-forma ta' stqarrija ta' politika annwali. Sabiex tikseb l-involviment wiesa' tal-partijiet interessati fl-istadji kollha ta' l-iżvilupp u l-implimentazzjoni tal-politika dwar is-sajd, il-Kummissjoni f'dan id-dokument tippreżenta l-miri tagħha għall-proposti ta' l-opportunitajiet tas-sajd għall-2007. L-ebda ċifri speċifiċi ma huma proposti għal-TACs jew kwoti f'dan l-istadju, għaliex l-evalwazzjonijiet u l-previżjonijiet kwantitattivi ta' l-istokkijiet mhux se jkunu disponibbli għal bosta stokkijiet sakemm tiġi analizzata l-aħħar data ta' l-istħarriġ fit-tielet kwart tas-sena. Din il-Komunikazzjoni, għalhekk, twassal il-fehmiet tal-Kummissjoni fin-nuqqas ta' parir xjentifiku dwar il-qagħda ta' l-istokkijiet għall-2007. Għalhekk, l-istqarrijiet magħmula f'din il-Komunikazzjoni se jkunu ristretti għal kwistjonijiet ta' prinċipju fir-rigward ta' l-istabbiliment tal-livelli tat-TACs u ta' l-isforzi tas-sajd. Dawn il-prinċipji mbagħad se jiġu applikati ladarba jkun disponibbli l-parir xjentifiku definittiv. Madankollu, fil-każ li jqumu ċirkostanzi mhux previsti ladarba jasal il-parir definittiv, il-Kummissjoni tista' tifformula l-proposti tagħha abbażi ta' dak il-parir. Il-previżjonijiet ma jistgħux isiru minn sentejn qabel għal ħafna speċijiet li l-qabdiet tagħhom jiddependu fuq l-abbundanza tal-klassijiet tas-sena rreklutati immedjatament. Fejn l-istokkijiet tal-ħut jiġu sfruttati b'mod aktar xieraq (bħal fil-każ ta' bosta speċijiet pelaġiċi) tista' ssir diskussjoni aktar kmieni dwar it-TACs fis-snin futuri. Dan l-istudju jistipula l-prinċipji bażiċi għall-proponiment tat-TACs u l-kundizzjonijiet assoċjati għall-2007 abbażi tar-riżultati ta' l-evalwazzjonijiet u l-previżjonijiet xjentifiċi li se jsiru disponibbli matul l-2006. 1.1. Prinċipji ta' gwida għat-teħid tad-deċiżjonijiet taħt il-Politika Komuni tas-Sajd L-opportunitajiet annwali tas-sajd għandhom jiġu stabbiliti skond l-għanijiet tal-Politika Komuni dwar is-Sajd[1], jiġifieri, sabiex jinkiseb l-isfruttament ta' riżorsi akkwatiċi ħajjin li jipprovdi kundizzjonijiet ekonomiċi, ambjentali u soċjali sostenibbli. Il-Komunità għandha timmira li tilħaq dawn l-għanijiet permezz ta' l-implimentazzjoni progressiva ta' approċċ għall-ġestjoni tas-sajd li hu msejjes fuq l-ekosistemi, li jikkontribwixxi għal attivitajiet ta' sajd effiċjenti u ekonomiċi u li jipprovdi livell ta' l-għajxien ġust għal dawk li jiddependu fuq l-attivitajiet tas-sajd. Is-sostenibbiltà ekonomika u soċjali tiddependi fuq is-sostenibbiltà bijoloġika: mingħajr il-ħut ma jistax ikun hemm sajd. Il-Kummissjoni għalhekk tqiegħed is-sostenibbiltà bijoloġika fil-qalba tat-teħid tad-deċiżjonijiet dwar is-sajd. Madankollu, il-Kummissjoni mhux dejjem tittraduċi direttament il-parir xjentifiku dwar is-sostenibbiltà fi proposti għal regolamenti, għal żewġ raġunijiet. L-ewwelnett, il-previżjonijiet xjentifiċi xi kultant ikunu pjuttost inċerti u l-applikazzjoni diretta tagħhom tirriżulta f'tibdiliet sostanzjali fl-opportunitajiet ta' sajd minn sena għall-oħra, li kemm-il darba jistgħu jkunu akbar minn dawk meħtieġa sabiex jinkisbu l-benefiċċi ta' konservazzjoni meħtieġa. It-tieni raġuni hija ta' natura politika. Minkejja li ħafna stokkijiet huma eżawriti jew mistada ż-żejjed, il-Kummissjoni u l-Istati Membri qiesu li huwa aċċettabbli li jittieħed riskju bijoloġiku relattivament għoli billi jkun permess aktar sajd milli hu sostenibbli għal perjodu qasir sabiex tinżamm ċerta kontinwità fl-attività tas-sajd. Għandhom jiġu implimentati progressivament miżuri rimedjali sabiex jiġi indirizzat is-sajd żejjed, dejjem jekk il-mortalità tal-ħut titnaqqas sistematikament u progressivament 1.2. Impenji Internazzjonali Flimkien ma' l-impenji taħt il-Politika Komuni dwar is-Sajd, id-deċiżjonijiet ta' l-UE dwar is-sajd annwali għandhom iqisu l-impenji politiċi internazzjonali, bħalma huma l-obbligu li l-istokkijiet jerġgħu jittellgħu għal volumi li minnhom jista' jinkiseb l-ogħla livell ta' sajd sostenibbli[2]. Filwaqt li l-implimentazzjoni ta' dan l-impenn għadha qed tiġi diskussa u hija s-suġġett ta' Komunikazzjoni oħra tal-Kummissjoni[3], jinħtieġ li jittieħdu passi sabiex jiġi żgurat li jsir ċertu progress lejn dan l-impenn politiku, jew għall-inqas li d-deċiżjonijiet tal-Komunità ma jmorrux kontrih. F'ċerti organizzazzjonijiet reġjonali tal-ġestjoni tas-sajd, kif ukoll f'ċerti kuntesti bilaterali u multilaterali, ġew żviluppati ċerti impenji fit-tul li l-Komunità daħlet għalihom ukoll. Eżempji ta' dawn jinkludu t-tnaqqis ta' l-isforzi li jirrigwardaw l-ispeċijiet tal-baħar fond li ntlaħaq qbil dwaru fi ħdan il-Kummissjoni dwar is-Sajd fil-Grigal ta' l-Atlantiku, l-arranġamenti għall-irkupru tal-Ħalibatt ta' Greenland li ġew adottati fi ħdan l-Organizzazzjoni għas-Sajd fil-Majjistral ta' l-Atlantiku, u l-arranġamenti għall-ġestjoni fit-tul li daħlu għalihom il-Komunità Ewropea u n-Norveġja. Id-deċiżjonijiet li tieħu l-Komuntà fir-rigward ta' l-opportunitajiet ta' sajd għandhom jirrispettaw impenji bħal dawn. 1.3. Impenji speċifiċi ulterjuri Minbarra dawn l-impenji fit-tul, il-Kummissjoni u l-Kunsill dan l-aħħar għamlu numru ta' dikjarazzjoni li huma rilevanti għall-opportunitajiet ta' sajd fl-2007. Dawn jinkludu: - L-istqarrija tal-Kunsill ta' Diċembru 2005 li tistieden lill-Kummissjoni sabiex tipproponi tnaqqis fl-isforz tas-sajd għall-ispeċijiet tal-baħar fond skond l-impenji internazzjonali tal-Komunità u sabiex tipproponi strateġija multi-annwali għat-tnaqqis progressiv ta' l-isforzi għal livell sostenibbli; - l-istqarrijiet tal-Kunsill ta' Diċembru 2005 u 2004 li jaffermaw mill-ġdid l-impenn tal-Kunsill għas-sostenibbiltà u għal aġġustamenti annwali ulterjuri fid-direzzjoni indikata mill-pariri xjentifiċi sabiex l-istokkijiet kollha jinġiebu għal limiti bijoloġiċi sikuri. 2. PROPOSTI GħAL REGOLAMENT DWAR L-OPPORTUNITAJIET TA' SAJD 2007 Għall-2007, il-Kummissjoni biħsiebha tħejji tliet proposti separati għar-regoli dwar l-"opportunitajiet ta' sajd". Proposti dwar is-sajd fil-baħar fond u dwar l-istokkijiet tal-ħut fil-Baħar Baltiku se jitressqu f'Settembru 2006. Dawn se jqisu r-rapport konsultattiv ta' l-ICES li ġie ppubblikat f'Ġunju 2006 u l-opinjoni ta' l-iSTECF dwaru, kif ukoll konsultazzjonijiet sussegwenti mal-partijiet interessati. L-opportunitajiet ta' sajd li jirrigwardaw l-istokkijiet li jifdal se jiġu koperti minn proposta li għandha titressaq tard f'Novembru 2006. 3. PRIJORITAJIET GħALL-IPPJANAR FIT-TUL Il-ġestjoni tas-sajd tesiġi deċiżjonijiet li jibbilanċjaw il-benefiċċi immedjati u l-benefiċċi fit-tul. Il-mod xieraq kif isir dan huwa permezz ta' l-iżvilupp ta' pjanijiet fit-tul fejn l-għanijiet fil-bogħod jiġu definiti u fejn titfassal triq lejn il-kisba ta' dawn l-għanijiet. Il-pjanijiet ta' rkupru huma każ speċjali ta' pjanijiet fit-tul fejn l-għan immedjat huwa li l-istokkijiet jerġgħu jittellgħu għal livelli bijoloġiċi sikuri. Bħala prijorità, il-pjanijiet fit-tul iridu jiġu implimentati fuq bażi annwali. Meta l-pjanijiet ta' rkupru, il-pjanijiet fit-tul jew il-pjanijiet ta' ġestjoni jiġu adottati fil-leġiżlazzjoni Komunitarja, għandhom jissegwew fuq bażi annwali u se jiġu proposti TACs li jikkorrispondu għal dawn il-pjanijiet. L-istess jgħodd għall-arranġamenti ta' ġestjoni fit-tul li ġew żviluppati ma’ pajjiżi terzi, bħan-Norveġja. Il-Kummissjoni se tkompli l-iżvilupp u l-proponiment ta' arranġamenti ta' ġestjoni fit-tul. 4. BAżI KONSISTENTI GħAT-TEħID TAD-DEċIżJONIJIET DWAR IT-TACS Il-Kumitat Xjentifiku, Tekniku u Ekonomiku dwar is-Sajd (l-iSTECF) jipprovdi lill-Komunità b'pariri dwar is-sostenibbiltà bijoloġika. Dan il-Kumitat jista' juża tagħrif minn organizzazzjonijiet reġjonali xjentifiċi rilevanti, kif jixraq, partikolarment, il-Kunsill Internazzjonali għall-Isfruttament tal-Baħar (ICES). Il-Kummissjoni għalhekk tistrieħ ħafna fuq il-pariri xjentifiċi li jagħtiha dak il-Kumitat dwar l-opportunitajiet ta' sajd b'konsistenza mas-sostenibbiltà bijoloġika. Il-miżuri ta' ġestjoni għandhom ikunu proporzjonati mar-riskju bijoloġiku involut. Għandhom ikunu wkoll ekwitabbli fir-rigward tal-partijiet interessati u l-komunitajiet tas-sajd varji. Il-Kummissjoni għalhekk ikklassifikat l-istokkijiet f'numru żgħir ta' kategoriji wara li qieset il-livell ta' riskju bijoloġiku li jipperċepixxi l-iSTECF. Għal kull waħda minn dawn il-kategoriji, huma proposti miżuri ta' ġestjoni simili. Il-kategoriji ewlenin huma diskussi waħda waħda hawn taħt. Għall-istokkijiet kollha f'kategorija, il-Kummissjoni biħsiebha tipproponi l-opportunitajiet ta' sajd abbażi tal-linji gwida spjegati f'kull taqsima, soġġetti għal kwalunkwe interazzjonijiet bejn it-tipi ta' sajd differenti F'ċerti każijiet se jkun neċessarju li jsir aġġustament għall-opportunitajiet ta' sajd minħabba l-ħtiġijiet ta' konservazzjoni ta' stokk ieħor li jinqabad fl-istess tip ta' sajd, pereżempju fis-sajd għall-barbun tat-tbajja' u għal-lingwata fil-Baħar tat-Tramuntana u fis-sajd għas- southern hake u l-awwist (Ara t-taqsima 5.5). Sajd imħallat fejn jinqabdu l-aringi u l-laċċ ikħal se jkomplu jitmexxew abbażi ta' limiti fuq il-qbid sekondarju. Bħala regola ġenerali, il-Kummissjoni tipprova tistabilizza l-opportunitajiet ta' sajd billi tillimita t-tibdil fit-TACs għal mhux aktar minn 15% minn sena għall-oħra. Dan jista' ma jkunx possibbli f'każijiet fejn ikunu meħtieġa miżuri partikolarment stretti u urġenti ta' konservazzjoni sabiex ċertu tip ta' sajd ma jitħalliex ifalli, iżda dawn huma każijiet eċċezzjonali. Fil-każ li l-parir xjentifiku definittiv jirrakkomanda miżuri partikolarment stretti u urġenti ta’ konservazzjoni sabiex ċertu tip ta' sajd ma jitħalliex ifalli, il-Kummissjoni tqis dan il-parir hi u tifformula l-proposti tagħha. 4.1. Stokkijiet sfruttati b'konsistenza ma' l-ogħla rendiment sostenibbli Deskrizzjoni: Għal ċerti stokkijiet ta' ħut, ir-rata annwali ta' mortalità tiġi evalwata bħala waħda li hi konsistenti ma' dik li trendi l-ogħla rendiment fit-tul. Għal dawn l-istokkijiet, il-mortalità tas-sajd għandha tinżamm qrib il-livelli attwali, iżda t-TAC ma tinbidilx b'aktar minn 15% minn sena għall-oħra. L-istokkijiet Komunitarji li x'aktarx ikunu kkonċernati : il-barbun tat-tbajja' fiż-Żona VII, il- megrim fl-VIIIc u IXa. Possibilità ta' sajd għall-2007: TAC stabbilit għal: - qabda prevista stabbilta mill-iSTECF bħala korrispondenti għal proxy Fmsy[4] iżda mhux aktar minn 15% ogħla jew aktar baxx mit-TAC fl-2006. Kummenti: l-aringi f'IV u IIIa, il-pollakkju ( saithe ) f'IV, VI u IIIa(N), u l- haddock f'IV u IIIa ukoll tqiegħdu f'din il-kategorija iżda huma soġġetti għal pjan ta' ġestjoni konġunt man-Norveġja li se jkollu effett simili (l-arranġamenti għall- haddock tal-Baħar tat-Tramuntana qed jiġu riveduti fl-2006). 4.2. Stokkijiet sfruttati żżejjed fir-rigward tar-rendiment massimu sostenibbli iżda li huma fi ħdan limiti bijoloġiċi sikuri Deskrizzjoni: din il-kategorija tkopri stokkijiet li mhumiex fir-riskju ta' eżawriment minħabba l-falliment ta' reklutaġġ fit-terminu qasir inkella fit-terminu twil iżda huma sfruttati b'mortalità tas-sajd li hija ogħla minn Fmsy. Tinkludi wkoll dawk l-istokkijiet li huma fi ħdan limiti bijoloġiċi sikuri iżda li għalihom għadu mhux possibbli li wieħed jidentifika l-mortalità tas-sajd f'relazzjoni ma' dik li twassal għall-ogħla rendiment, kif ukoll dawk l-istokkijiet li huma sfruttati żżejjed fir-rigward ta' l-ogħla rendiment sostenibbli iżda li għalihom għadhom ma ġewx definiti limiti bijoloġiċi sikuri. Għal dawn l-istokkijiet, il-mortalità tas-sajd m'għandhiex tiżdied u t-TAC għandu jinżamm fil-limitu ta' 15%. Żieda fil-mortalità tas-sajd tkun f'kontradizzjoni kemm mal-Pjan ta' Implimentazzjoni ta' Johannesburg kif ukoll l-approċċ prekawzjonali. L-istokkijiet komunitarji li x'aktarx ikunu kkonċernati: whiting VIIe-k, aringi fil-Baħar Baltiku, il-lingwata fi IIIa, il-petriċa VIIIc u IXa, l-aringi fl-Unità ta' Ġestjoni 3 tal-Baħar Baltiku, il-laċċ ikħal fis-subtaqsimiet 22-32 tal-Baħar Baltiku. Possibilità ta' sajd għall-2007: TAC stabbilit: - għall-qabda prevista stabbilta mill-iSTECF bħala korrispondenti għal valur ogħla ta' (a) proxy Fmsy jew (b) mortalità ta' ħut li ma tinbidilx, iżda: - mhux aktar minn 15% ogħla jew aktar baxxa mit-TAC fl-2006. 4.3. Stokkijiet li mhumiex fi ħdan limiti bijoloġiċi sikuri Deskrizzjoni: din il-kategorija tkopri stokkijiet li huma fir-riskju ta' eżawriment minħabba n-nuqqas ta' reklutaġġ fit-terminu qasirjew inkella fit-terminu twil: jew il-mortalità tas-sajd hija aktar minn Fpa inkella d-daqs ta' l-istokk huwa anqas minn Bpa., jew it-tnejn[5] Din il-kategorija tinkludi wkoll speċijiet li għalihom id- data disponibbli hija ftit iżda fejn hemm indikazzjonijiet qawwija bbażati fuq parametri ta' l-istorja tal-ħajja u karatteristiċi tas-sajd li l-livelli attwali tas-sajd huma insostenibbli. Madankollu huma ddefiniti tliet sottokategoriji speċjali. L-ewwelnett, l-ispeċijiet li ċ-ċiklu ta' ħajjithom tant huwa qasir li tkun meħtieġa adattazzjoni matul is-sena ta' l-opportunitajiet tas-sajd. It-tieninett, l-ispeċijiet li ċ-ċiklu ta' ħajjithom tant huwa twil li huma vulnerabbli ħafna għall-isfruttament u li għalihom huma meħtieġa miżuri speċjali, i.e. speċijiet tal-baħar fond. It-tieletnett, stokkijiet li tant huma 'l barra mil-limiti bijoloġiċi sikuri li huma meħtieġa miżuri ta' rkupru, jitqiegħdu f'kategorija apparti. (Miżuri li jindirizzaw l-istokkijiet f'dawn il-kategoriji huma deskritti fit-Taqsima 5, 4.5, 5.3 u 4.4 rispettivament). L-istokkijiet Komunitarji li x'aktarx ikunu kkonċernati: Lingwata f'VIId, elasmobranki demersali f'IV, IIIa u VIId (raja tal-fosos, rebekkin komuni, Xkatlu komuni), petriċa f'VIIb-k u VIIIab, megrims f'VIIb,c,e-k u VIIIabd, barbun tat-tbajja' f'VIIfg, barbun tat-tbajja' f' VIIe, lingwata f'VIIfg, aringi tal-Baħar Keltiku, aringi f'VIaS u VIIbc, aringi fit-Taqsimiet 25-29 u 32 tal-Baħar Baltiku (minbarra l-Golf ta' Riga). Possibilità ta' sajd għall-2007: TAC stabbilit għal: - bħala regola ġenerali għall-qabda prevista stabbilta mill-iSTECF prevista li twassal biex l-istokk jitla' għal limiti bijoloġiċi sikuri fl-2008, iżda mhux aktar minn 15% ogħla jew aktar baxxa mit-TAC fl-2006. - madankollu, it-TAC fl-ebda ċirkostanza mhu se jiġi ffissat għal livell li jwassal għal żieda fil-mortalità tas-sajd, u lanqas għal tnaqqis fil-bijomassa riproduttiva, anke jekk dan ifisser tnaqqis akbar minn 15% fit-TAC (jekk isir dan, jiġu kompromessi l-impenji tal-Kunsill u tal-Kummissjoni dwar l-approċċ gradwali għas-sostenibbiltà, ara t-taqsima 1.3). 4.4. Stokkijiet soġġetti għall-pjanijiet fit-tul Deskrizzjoni: din il-kategorija tinkludi stokkijiet taħt l-arranġamenti ta' ġestjoni fit-tul, fosthom pjanijiet ta' rkupru għall-istokkijiet fl-ogħla riskju bijoloġiku, i.e. stokkijiet li huma (jew li dan l-aħħar kienu) f'riskju għoli ħafna li jsofru minn kapaċità riproduttiva mnaqqsa. Fejn il-Kummissjoni pproponie,t jew il-Kunsill adotta, pjan ta' rkupru jew pjan fit-tul, il-Kummissjoni se tipproponi TAC li hu konsistenti ma' dak il-pjan. Bl-istess mod, fejn il-Komunità daħlet għal arranġament ta' ġestjoni fit-tul ma' pajjiżi terzi, dawk l-arranġamenti normalment jiggvernaw l-għażla tat-TAC. L-istokkijiet Komunitarji kkonċernati : il-merluzz fiż-żoni VIIa, VIa(N), IV, IIIa(N) u IIIaS(Kattegat); Stokkijiet ta' marlozz tat-tramuntana u n-nofsinhar; lingwata f'VIIIab u lingwata f'VIIe Awwista tan-Norveġja f'VIIIc u IXa; merluzz fil-Baħar Baltiku (Taqsimiet 22-24 u 25-30); barbun tat-tbajja' u lingwata f'IV. L-istokkijiet komuni kkonċernati : pollakkju (saithe) f'IV, IIIa u VI; haddock f'IV u IIIa; potenzjalment il-barbun tat-tbajja' f'IV; aringi f'IV, VIId u IIIa. Possibilità ta' sajd għall-2007 : L-opportunitajiet ta' sajd għandhom jiġu ffissati skond il-pjanijiet ta' rkupru rilevanti (jew, fejn għadhom ma ġewx adottati pjanijiet ta' rkupru mill-Kunsill) skond il-proposti tal-Kummissjoni. Kumment : Fejn il-parir xjentifiku mhux dettaljat biżżejjed sabiex jippermetti li l-pjan ta' rkupru jiġi applikat b'mod kwantitattiv, kif x'aktarx huwa l-każ għal bosta stokkijiet tal-merluzz, ikollu jittieħed approċċ ieħor. Il-każ tal-merluzz huwa diskuss fit-taqsima 5.1. 4.5. Speċijiet b'ħajja naturalment qasira Deskrizzjoni : ċerti stokkijiet ta' ħut żgħir huma soġġetti għal livelli għolja ta' mortalità naturali b'tali mod li l-istokk mistad jikkonsisti essenzjalment fi klassi ta' sena waħda. Il-ġestjoni ta' dawn l-ispeċijiet tesiġi teħid ta' deċiżjonijiet rapidi matul is-sena, fejn l-opportunitajiet ta' sajd annwali jiġu adattati skond is-saħħa tal-klassi tas-sena d-dieħla. L-istokkijiet Komunitarji li x'aktarx ikunu kkonċernati : iċ-ċiċċirell f'IV, l-inċova f'VIII, l-inċova f'IX, il-laċċ ikħal f'IV, in- Norway pout f'IV u IIIa Possibilità ta' sajd għall-2007 : Għaċ-ċiċċirell fil-Baħar tat-Tramuntana , il-Kummissjoni għal darb'oħra se tipproponi li tiġi rrepetuta l-proċedura ta' l-istudju u reviżjoi matul is-sena hekk kif adottata għall-2006, (l-Anness IId tar-Regolament 51/2006), soġġetta għal titjib possibbli wara l-konsultazzjoni. Għall- inċova fil-Bajja ta' Biskaja , il-Kummissjoni se tipproponi TAC inizzjali bbażat fuq iż-żamma ta' l-istokk riproduttiv f’livell prekawzjonali (Bpa) waqt il-perjodu riproduttiv ta' l-2007, b'eżaminazzjoni mill-ġdid tat-TAC matul is-sena abbażi tad- data ta' l-istħarriġ tar-rebbiegħa. Għall- inċova f'IX, il-Kummissjoni se tipproponi TAC fl-istess livell bħal dak adottat għall-2006 sakemm ma tqumx problema ta' konservazzjoni aktar tard fl-2006. Għal- laċċ ikħal fil-Baħar tat-Tramuntana , il-Kummissjoni se tipproponi li titkompla r-reviżjoni matul is-sena tal-possibilitajiet ta' sajd abbażi tad- data ta' l-istħarriġ tar-rebbiegħa. Għal dan il-għan, se jiġi propost TAC għall-2007 fuq l-istess livell bħal dak li ġie adottat għall-2006 wara r-reviżjoni matul is-sena, iżda dan se jkun suġġett għal reviżjoni oħra matul is-sena fl-2007. Għan- Norway pout , l-evalwazzjoni ta' l-istokk tiddependi aktar fuq id- data ta' l-isħarriġ tal-ħarifa u l-Kummissjoni se tibbaża l-proposta għat-TAC b'mod aktar dirett fuq il-pariri li jaslulha fil-ħarifa. Reviżjoni matul is-sena 2007 tista' tiġi inkluża wkoll fil-proposta. 4.6. Stokkijiet li l-istatus tagħhom mhux magħruf iżda li mhumiex f'riskju bijoloġiku għoli Deskrizzjoni : għal ħafna stokkijiet, deterjorament fl-akkuratezza tad- data tal-qabdiet kummerċjali wasslet għal inċertezza kbira fir-rigward tal-qagħda tar-riżorsi, sal-punt li ma jistgħux jiġu evalwati. Ċerti stokkijiet oħra – s-soltu dawk ta' importanza ekonomika minima – ftit huma studjati u jistgħu jinqabdu bħala qabdiet sekondarji f'sajd ieħor, jew inkella f'sajd li hu ta' importanza lokali biss. Fin-nuqqas ta' għarfien aħjar tal-qagħda ta' stokkijiet bħal dawn, għandhom jiġu applikati ċerti linji ta' gwida provviżorji. L-istokkijiet komunitarji li x'aktarx ikunu kkonċernati : merlangu fi IIIa, merlangu f'IV u VIId, barbun tat-tbajja' fi IIIa, barbun tat-tbajja' f'VIId, l-istokkijiet kollha ta' sawrell, ċiċċirell fi IIIa, merluzz fi VIIe-k, haddock in VIIe-k, barbun tat-tbajja f'VIIh-k, barbun tat-tbajja f'VIIbc, l-istokkijiet kollha ta' bakkaljaw ( pollack ). Possibilità ta' sajd għall-2007 : B'konsistenza ma' l-approċċ prekawzjonali, il-Kummissjoni se tipproponi miżuri għall-prevenzjoni ta' l-espansjoni tas-sajd f'sitwazzjonijiet ta' inċertezza għolja. Fejn il-livelli reċenti tal-qabdiet mill-Istati Membri kollha huma sostanzjalment aktar baxxi mill-kwoti korrispondenti (u ma teżisti l-ebda evidenza li l-espansjoni tas-sajd tkun sostenibbli) il-Kummissjoni se tipproponi tnaqqis fit-TACs lejn livelli ta' qbid reċenti. Dan it-tnaqqis se jiġi propost bir-rata ta' 20% fis-sena, minkejja li meta aġenziji xjentifiċi jipproponu approċċ differenti (bħal-livell medju tal-qabdiet storiċi reċenti) dan se jitqies. 5. KAżIJIET SPEċJALI 5.1. Stokkijiet ta' merluzz koperti mill-pjan għall-irkupru tal-merluzz Minn Diċembru 2005, ma kien hemm l-ebda tnaqqis rilevanti fil-mortalità tal-merluzz fil-maġġoranza taż-żoni u l-ebda rkupru sinifikanti ta' l-istokk. Hekk kif l-arranġamenti ta' ġestjoni ma kinux wisq aktar stretti fl-2005 u l-2006 milli kienu fl-2004, il-Kummissjoni tantiċipa li din is-sitwazzjoni x'aktarx tibqa' kif inhi fl-2006. Il-miżuri eżistenti tal-konservazzjoni tal-merluzz għalhekk għandhom jiġu riveduti u għandhom jissaħħu filwaqt li jkun għaddej il-proċess ta' reviżjoni. Għall-2007, il-Kummissjoni se tipproponi opportunitajiet ta' sajd għall-istokkijiet tal-merluzz li huma konsistenti mad-dispożizzjonijiet tal-pjan ta' rkupru jekk l-iSTECF ikun jtista' jipprovdi estimi kwantitattivi tad-daqs ta' l-istokk u l-mortalità tas-sajd sabiex il-pjan ikun jista' jiġi applikat direttament Jekk l-ebda estimi bħal dawn ma jkunu disponibbli, il-Kummissjoni se tipproponi tnaqqis ta' 25% kemm fil-livelli tat-TAC kif ukoll fit-tipi kollha ta' sforzi tas-sajd għall-qbid tal-merluzz, u se tesiġi miżuri ta' ħarsien aktar b'saħħithom fir-rigward tal-konservazzjoni tal-merluzz meta jitqiesu derogi għas-sistema ta' jiem fuq il-baħar. Il-proċess ta' reviżjoni se jibda fl-2006 u evalwazzjoni ġdida mill-iSTECF ta' l-iżvilupp ta' l-isforzi tas-sajd, il-qabdiet, u r-rimi lura ta' ċerti qabdiet. 5.2. L-istokkijiet tal-merluzz fil-Baħar Baltiku Fir-rigward ta' l-istokkijiet tal-merluzz fil-Baħar Baltiku, il-Kummissjoni dalwaqt se tippreżenta l-proposta tagħha għall-irkupru u l-ġestjoni fit-tul ta' dawn iż-żewġ stokkijiet. Filwaqt li dan għadu qed jiġi diskuss (u sabiex tkun konsistenti ma' dik il-proposta), il-Kummissjoni se tipproponi TACs għall-2007 li jikkorrispondu għall-ogħla waħda minn a) tnaqqis ta' 10% tal-mortalità tas-sajd u b) limitu ta' 15% fit-tibdil tat-TAC. 5.3. Speċijiet tal-baħar fond Għall-ispeċijiet tal-baħar fond, se titressaq proposta separata f'Settembru 2006. Il-Kummissjoni tappoġġa approċċ progressiv sabiex l-istokkijiet jerġgħu jinġiebu għall-kundizzjonijiet sostenibbli abbażi tal-pariri xjentifiċi. Madankollu, għall-istokkijiet tal-baħar fond, l-opportunità għall-gradwalità hija limitata minħabba l-vulnerabbiltà tagħhom għas-sajd żejjed u r-rati bil-mod ħafna ta' l-irkupru ta' l-istokkijiet. Il-parir xjentifiku għal dawn l-istokkijiet kien konsistenti, jiġifieri li r-rati attwali ta' sfruttament għandhom jitnaqqsu b'mod sinifikanti u li sajd ġdid m'għandhux jitħalla jiżviluppa sakemm ma jkunx appoġġat bid- data sabiex juri li hu sostenibbli. Il-livelli li għalihom għandhom jitnaqqsu t-TACs u l-isforzi tas-sajd jiddependu fuq l-istokkijiet ikkonċernati. Għal xi wħud, pereżempju l-lipp tal-qawwi u l-klieb il-baħar tal-fond, m'għandux iseħħ sajd apposta għalihom u l-qabdiet sekondarji għandhom jinżammu baxxi kemm jista' jkun. Għal oħrajn, bħar- roundnose grenadier , ix-xjenzjati rrakkomandaw tnaqqis ta' madwar 50% fl-isforz. Għall-2007, il-Kummissjoni se tipproponi tnaqqis sostanzjali fit-TACs għall-ispeċijiet tal-baħar fond bil-ħsieb li l-mortalità tas-sajd titnaqqas għal livelli sostenibbli malajr kemm jista' jkun. It-tnaqqis fit-TACs mhux se jkun limititat għal 15% fis-sena iżda se jkun għoli kemm jitqies li jkun meħtieġ sabiex jinkisbu l-livelli fil-mira ta' mortalità tas-sajd fi żmien perjodu ta' tliet snin. Il-Kummissjoni temmen li tnaqqis tat-TACs aktar gradwalment minn hekk iġorr miegħu riskju inaċċettabbli ta' ħsara għal tul ta' żmien għall-ekosistema tal-baħar fond. 5.4. Sajd Imħallat Minkejja li ċertu sajd jinvolvi attivitajiet immirati ferm li jagħmlu qabdiet "nodfa" ta' speċi waħda, ħafna sajd jirriżulta fil-qbid ta' diversi speċijiet. Il-kwantifikazzjoni ta' dawn l-interazzjonijiet għadha xjenza li qed tiżviluppa, iżda ċertu sajd imħallat tant huwa mifhum tajjeb, li jkun inkompatibbli mal-ġestjoni responsabbli tas-sajd jekk wieħed jinjora dawn l-interazzjonijiet. Eżempji jinkludu s-sajd għall-ħut ċatt fin-nofsinhar tal-Baħar tat-Tramuntana, (fejn tinqabad l-aktar il- plaice bħala l-qabda sekondarja fis-sajd għal-lingwata bix-xbieki tat-travu), is-sajd imħallat għall-marlozz u l-awwist fiż-żona Iberika ta' l-Atlantiku u s-sajd imħallat għal-laċċ ikħal u l-aringi fil-Baħar tat-Tramuntana u fl-Iskagerrak u l-Kattegat (ġestiti permezz ta' kwota fuq il-qbid sekondarju ta' l-aringi). Għas-sajd tal-ħut ċatt u s-sajd għall-marlozz u l-awwist, il-proposti tal-Kummissjoni fir-rigward tat-TACs, il-kwoti u l-isforzi se jikkonformaw mar-Regolament rilevanti tal-Kunsill (jew il-proposta tal-Kummissjoni, jekk ma jkunx għadu ġie adottat ir-Regolament). Il-Kummissjoni se tipproponi li s-sajd għall-aringi u l-laċċ ikħal ikomplu jitmexxew abbażi tal-kwota tal-qbid sekondarju. 5.5. Stokkijiet ta' l-awwist Kull sentejn jingħataw pariri għall-istokkijiet ta' l-awwist . Minbarra l-awwist f'IXa li huwa kopert mill-pjan ta' rkupru għas- Southern Hake u għall-awwist, il-Kummissjoni se tipproponi l-istess TACs għall-awwist għall-2007 bħal ma ġew adottati għall-2006. 5.6. Stokkafixx Il-Kummissjoni bdiet skambju ta' ideat ma' l-Istati Membri dwar l-allokazzjoni ta' l-istokkafixx . Il-proposta tat-TAC għal din l-ispeċi se tirrifletti l-applikazzjoni tal-ftehim ta' l-Istati Kostali dwar il-ġestjoni multi-annwali ta’ dan l-istokk, u se tiġi proposta allokazzjoni tat-TAC li tqis id-diskussjoni ma' l-Istati Membri. 5.7. TACs ġodda Xi kultant il-parir xjentifiku jenfasizza ħtieġa ta' konservazzjoni għal speċijiet ġodda fi żmien relattivament qasir. Il-Kummissjoni se ssegwi dan il-parir u tikkonsulta lill-Istati Membri rilevanti u l-partijiet interessati, partikolarment dwar il-kwistjoni ta' allokazzjoni. Diskussjonijiet ulterjuri se jseħħu fir-rigward l-ispnott u l-pixxiplamtu fl-2006. Il-Kummissjoni mhix se tipproponi TACs ġodda sakemm ma tkunx seħħet diskussjoni minn qabel. 6. MIżURI TEKNIċI Reviżjoni tal-miżuri tekniċi għas-sajd fl-ilmijiet ta' l-Atlantiku bdiet fl-2005 u x'aktarx mhix se titlesta sa l-2007. Għalhekk, il-Kummissjoni biħsiebha ttawwal il-miżuri tekniċi tranżizzjonali ddefiniti fl-Anness III tar-Regolament Nru 51/2006, soġġett għar-reviżjoni u l-aġġornar. 7. IL-ġESTJONI TA' L-ISFORZI It-tibdil annwali għall-isforz tas-sajd permissibbli huwa meħtieġ minn diversi regolamenti ta' pjanijiet ta' rkupru. Il-Kummissjoni se tipproponi emendar għan-numru ta' jiem permissibbli fuq il-baħar fl-Anness II tar-regolament dwar l-"opportunitajiet ta' sajd" kif ġej: Anness IIa (Irkupru tal-merluzz): Il-jiem fuq il-baħar iridu jiġu adattati skond l-approċċ stipulat fit-Taqsima 5.1., i.e. skond ir-rekwiżiti tal-pjan ta' rkupru għall-merluzz. Fil-każ li l-parir xjentifiku jonqos milli jindika rkupru għall-merluzz, minimu ta' tnaqqis ta' 25% fil-jiem fuq il-baħar għandu japplika. Il-pjan ta' rkupru għas- Southern Hake u l-awwist (Regolament tal-Kunsill 2166/2006) jesiġi tnaqqis ta' 10% fil-jiem fuq il-baħar għat-tipi ta' tagħmir u żoni rilevanti. Il-proposta tal-Kummissjoni dwar il-pjan ta' rkupru għal-lingwata tal-punent tal-Kanal (COM(2003) 819) għadha qed tiġi diskussa. Sakemm ma tiġix finalizzata d-diskussjoni qabel tmiem l-2006 b'konklużjoni differenti, il-Kummissjoni se tipproponi wkoll it-tnaqqis ta' 10% fl-isforz tas-sajd li huwa inkluż f'din il-proposta. Ir-riżultati ta' dawn il-kalkoli għall-2007 jingħataw hawn taħt. Anness IIb ( Southern Hake u Awwist): 216 jiem fuq il-baħar għall-gruppi ta' tagħmir 3.a.i. sa 3.c. (Tnaqqis ta' 10% minn 240 jum fuq il-baħar fl-2006). Il-Kummissjoni se tirrevedi l-kundizzjonijiet għall-ambitu tar-regolament sabiex tiżgura li l-bastimenti kollha li jiżviluppaw parti ewlenija tal-mortalità tas-sajd fir-rigward tas- southern hake jiġu inklużi. L-Anness IIc (lingwata tal-Punent tal-Kanal): 194 jum fuq il-baħar għall-gruppi ta' tagħmir 3.a. u 3.b. (Tnaqqis ta' 10% minn 216-il jum fuq il-baħar fl-2006) Sajd bi xbieki statiċi b'malji akbar minn 120mm meta jinqabdu anqas minn 100Kg ta' lingwata jibqa' mingħajr limitu. Is-servizzi tal-Kummissjoni qed iħejju rapport li għandu jitressaq lill-Kunsill u lill-Parlament Ewropew dwar l-effettività tar-reġim eżistenti ta' l-isforzi li huwa applikabbli għall-istokkijiet tal-baħar fond. Reġim ġdid għall-ġestjoni ta' l-isforzi għall-istokkijiet tal-baħar fond se jiġi propost fid-dawl tal-konklużjonijiet ta' dak ir-rapport. 8. KONKLUżJONI Il-Kummissjoni se tkompli taħdem fuq l-iżvilupp ta' pjanijiet fit-tul, li għandhom ikunu l-istrument ewlieni fl-iżvilupp ta' politika għall-iżvilupp tas-sajd. Dawk il-pjanijiet li jiġu adottati għandhom jiġu applikati. Filwaqt li qed jiġu żviluppati pjanijiet ulterjuri, din il-Komunikazzjoni tipprovdi linji ta' gwida dwar il-ġestjoni ta' l-istokkijiet li għadhom mhumiex koperti minnhom. L-għan ta' l-approċċ tal-Kummissjoni huwa li jipprovdi kemm jista' jkun stabbiltà għas-settur tas-sajd filwaqt li jiżgura li l-istokks jerġgħu jinbnew jew iżommu l-potenzjal produttiv tagħhom. Filwaqt li dan l-approċċ politiku huwa applikabbli għall-istokkijiet Komunitarji, prinċipji simili għandhom jiggwidaw l-azzjonijiet Komunitarji fl-Organizzazzjoni Reġjonali tas-Sajd u fi ftehimiet bilaterali. Hawn ukoll, l-iżvilupp ta' miżuri ta' ġestjoni fit-tul għandu jkun ta' prijorità. [1] L-Artikolu 2, para. 1 tar-Regolament tal-Kunsill Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd, ĠU. L 358 31.12.2002, p.59 [2] Samit Dinji tan-NU dwar l-Iżvilupp Sostenibbli, Settembru 2002. [3] COM(2006). [4] Il-mortalità tas-sajd li, fuq perjodu twil, tirriżulta fl-ogħla reniment sostenibbli minn stokk. [5] Il-mortalità tas-sajd (Fpa) u l-bijomassa ta' l-istokk riproduttiv (Bpa) li jirrakkomanda l-Kunsill Internazzjoni għall-Esplorazzjoni tal-Baħar bħala konsistenti ma' l-approċċ ta' prekawzjoni.